Frihetens regn

***Frihetens regn*** (originaltittel: ***The Shawshank Redemption***) er en amerikansk dramafilm fra 1994 regissert av Frank Darabont, som også hadde skrevet filmmanuset basert på kortromanen *[[Rita Hayworth and Shawshank Redemption]]* av Stephen King. Hovedrollene spilles av Tim Robbins (som Andy Dufresne) og Morgan Freeman (som Ellis Redding).

## Handling
I 1947 blir Andy Dufresne anklaget for å ha myrdet sin kone og kjæresten. Han blir dømt til to påfølgende livstidsdommer i fengsel – én for hvert drap. I fengselet *Shawshank State Prison* i Maine, der han skal sone dommen(e), er en av de første innsatte som Andy blir kjent med en mann ved navn Ellis «Red» Redding, som soner en livstidsdom for smugling. Red har kontakter, og han skaffer Andy en liten geologihammer og en stor plakat med bilde av filmstjernen Rita Hayworth. Plakaten klistrer Andy opp på veggen ved sengen sin.

Andy blir satt til å jobbe i fengselets vaskeri, hvor han ofte blir overfalt og voldtatt av en gjeng innsatte anført av mann som kalles Bogs Diamond.

I 1949 overhører Andy at Byron Hadley, som er arbeidsleder for fengselbetjentene, klager over å ha blitt beskattet for å ha arvet noen penger. Andy tilbyr seg å hjelpe Hadley med å plassere pengene slik at han slipper skatt. Etter at Andy blir utsatt for nok et angrep fra Bogs og hans håndlangere, og blitt hardt skadet, sørger Hadley for at Bogs blir slått helseløs og blir lam. Bogs overføres til et fengselssykehus lenger nord, og dermed går gjengen hans i oppløsning, og fra da av slipper Andy flere angrep. Fengselsdirektøren Samuel Norton flytter Andy fra vaskeriet til biblioteket, der han i navnet skal jobbe som assistent for den eldre innsatte Brooks Hatlen. I virkeligheten blir dette starten på en geskjeft der Andy bruker sin økonomiske ekspertise til å håndtere økonomiske saker for såvel direktøren selv, som de øvrige ansatte og betjenter fra andre fengsler. I tillegg begynner Andy på eget initiativ å skrive ukentlige brev til staten Maines parlament og ber om midler for å kjøpe inn bøker til fengselets grovt underfinansierte bibliotek.

I 1954 blir Brooks prøveløslatt etter å ha sonet femti år. Han får ikke til å tilpasse seg livet som fri mann uten fengselets rutiner, og til slutt tar han sitt eget liv. Ikke lenge etter mottar Andy en statlig bibliotekdonasjon som inkluderer en plate med en innspilling av operaen *[[Figaros bryllup]]*. Andy stenger seg inne i fengselets kontrollrom og spiller av platen over høyttaleranlegget slik at musikken når ut til alle områder i fengselet. Fengselsdirektøren blir rasende, og Andy blir overmannet og satt i isolasjon i to uker. Etterpå forklarer han kameraten Red – som ikke fatter hvorfor han gjorde noe han måtte ha visst at det ville bli slått hardt ned på – at det er håpet som gjør at han klarer soningen.

I 1963 starter Norton et nytt «program» der han begynner å tjene penger på å leie ut innsatte til kroppsarbeid utenfor fengselet; ettersom lenkegjengene ikke mottar lønn, kan han legge inn lave anbud og stikke betalingen i egen lomme. Andy begynner å hvitvaske pengene ved å opprette en fiktiv konto i navnet «Randall Stephens».

I 1965 blir en Andy og Red venner med en ny innsatt, en ung mann ved navn Tommy Williams, som er domfelt for tyveri og har blitt overført fra et annet fengsel. Andy tar Tommy under sine vinger, og hjelper han med å ta folkeskoleeksamen. Så forteller Tommy til Andy at en innsatt i det forrige fengselet som Tommy satt i, skrøt av at det var ham som hadde begått drapene som Andy ble dømt for. Andy går rett til fengselsdirektør Norton og forteller hva han har fått vite, men blir møtt med en kald skulder. Andy sier at han skal holde tett om hvitvaskingen han har hjulpet til med, bare han får hjelp til å bli frikjent for drapene han har blitt uskyldig dømt for. Dette får Norton til å sende Andy i isolasjon. Mens Andy sitter i isolasjon, får Tommy en sen kveld beskjed om at fengselsdirektøren vil snakke med ham, og betjentene fører ham til en luftegård hvor kaptein Hadley skyter og dreper Tommy. Norton oppsøker deretter Andy i isolatet og forteller at Tommy er død; han sier at han ble drept i et fluktforsøk. Norton informerer ham videre om at med mindre Andy vil fortsette som før med hvitvaskingsgeskjeften, kommer fengselsdirektøren til å stenge biblioteket, oppheve ordren om at fengselsbetjentene skal la Andy i fred, og i det hele tatt sørge for at Andys soningsforhold blir de verste han kan tenke seg. Han lar Andy bli værende i isolat slik at han kan «tenke over saken».

Etter to måneder i isolat blir Andy ført tilbake til sin gamle avdeling i fengselet. Han er svært medtatt, men forteller Red at han har en drøm om at han en dag skal starte et nytt liv i Zihuatanejo, en meksikansk by på stillehavskysten. Han får Red til å love at den dagen Red blir løslatt, skal han dra til et bestemt jorde utenfor Buxton, Maine. Der skal han finne en pakke som Andy har begravd der. Samtalen får Red til å frykte at Andy har begynt å få selvmordstanker, særlig da han også får høre at Andy har fått en annen innsatt til å skaffe ham et tau.

Under navneoppropet neste morgen finner vaktene Andys celle tom. Fengselsdirektør Norton blir tilkalt; rasende kaster han en stein mot plakaten av Rita Hayworth, og da viser det seg at plakaten skjuler et hull i veggen. Gjennom de nitten årene han har sonet har Andy gravd en tunnel med sin lille geologihammer. Ved hjelp av tauet har han i nattens løp klart å rømme, gjennom tunnelen og kloakkrøret i fengselet. Med seg har han tatt Nortons dress og sko, samt hovedboken som inneholder bevis på hvitvaskingen. 

Etter flukten ikler Andy seg dressen og skoene, og når det blir dag drar han rundt til en rekke banker der han identifiserer seg som «Randall Stephens» og tar ut de hvitvaskede pengene han har sørget for å plassere der som ledd i hvitvaskingen. Så sender han hovedboken og andre bevis på korrupsjonen og drapene i fengselet, til en lokal avis. Delstatspolitiet og FBI rykker ut til fengselet og arresterer Hadley, mens Norton begår selvmord ved å skyte seg på sitt kontor.

I 1967 blir Ellis prøveløslatt etter førti år i fengsel. Han sliter med å tilpasse seg livet i utenfor murene. Så husker han løftet han ga til Andy; han drar til Buxton og der han finner et depot som inneholder penger og et brev som ber ham komme til Zihuatanejo. Ellis bryter vilkårene for prøveløslatelsen ved å forlate Maine og reise til Fort Hancock i Texas; derfra krysser han grensen til Mexico. Han finner Andy på en strand i Zihuatanejo, og de to gjenforenes.

## Mottakelse

*Frihetens regn* er stemt fram til en av tidenes beste filmer i flere avstemninger, blant annet på Internet Movie Database. Per november 2025 ligger den på første plass med karakteren 9,3 (av 10) med ca.  stemmer. 

Filmen var nominert til sju Oscar, blant andre Morgan Freeman for beste mannlige hovedrolle, men vant ingen.

## Rolleliste
* Tim Robbins – Andy Dufresne
* Morgan Freeman – Ellis Boyd «Red» Redding
* Bob Gunton – fengselsbetjent Samuel Norton
* William Sadler – Heywood
* Clancy Brown – kaptein Byron Hadley
* Gil Bellows – Tommy Williams
* Mark Rolston – Bogs Diamond
* James Whitmore – Brooks Hatlen
* Jeffrey DeMunn – statsadvokat (1946)

## Referanser


## Eksterne lenker
* 

* Filmmanuskriptet – varierer noe fra den endelige versjonen